ESIMESE ASTME KOHTU OTSUS (kolmas koda)

28. november 2007

Kohtuasi T‑214/05

Hippocrate Vounakis

versus

Euroopa Ühenduste Komisjon

Avalik teenistus – Ametnikud – Karjääriarengu aruanne – 2003. aasta hindamine – Saavutatavate eesmärkide määratlus – Põhjendamiskohustus – Ebakõla hinnete ja kommentaaride vahel – Ilmne hindamisviga

Ese: Hagi, mille ese on nõue tühistada komisjoni 13. juuli 2004. aasta otsus, millega kinnitati hageja lõplik karjääriarengu aruanne ajavahemiku eest 1. jaanuar kuni 31. detsember 2003.

Otsus: Tühistada komisjoni 13. juuli 2004. aasta otsus, millega kinnitati Hippocrate Vounakise lõplik karjääriarengu aruanne ajavahemiku eest 1. jaanuar kuni 31. detsember 2003 osas, milles see käsitleb lahtrit „Tulemuslikkus”. Jätta hagi ülejäänud osas rahuldamata. Mõista kohtukulud välja komisjonilt.

Kokkuvõte

1. Ametnikud – Hindamine – Karjääriarengu aruanne – Saavutatavate eesmärkide kindlaksmääramise kohustus

(Personalieeskirjad, artikkel 43)

2. Ametnikud – Hindamine – Hindamisaruanne – Hindajate kaalutlusõigus – Kohtulik kontroll – Piirid

(Personalieeskirjad, artikkel 43)

3. Ametnikud – Hindamine – Karjääriarengu aruanne – Põhjendamiskohustus – Ulatus

(Personalieeskirjad, artikkel 43)

4. Ametnikud – Hindamine – Karjääriarengu aruanne – Ametniku enesehindamine – Eesmärk

(Personalieeskirjad, artikkel 43)

1. Komisjoni vastu võetud personalieeskirjade artikli 43 üldiste rakendussätete artikli 7 lõikest 1 tuleneb, et administratsioonil on kohustus määrata kindlaks töötaja eesmärgid ja hindamiskriteeriumid. Seda kohustust on korratud hindamisjuhendis, mille komisjon on iseendale käitumisjuhendina kehtestanud.

(vt punkt 37)

Viited: 1. detsember 1983, kohtuasi 190/82: Blomefield vs. komisjon (EKL 1983, lk 3981, punkt 20); 24. jaanuar 1991, kohtuasi T‑63/89: Latham vs. komisjon (EKL 1991, lk II‑19, punkt 25), ja 30. september 2003, kohtuasi T‑296/01: Tatti vs. komisjon (EKL AT 2003, lk I‑A‑225 ja II‑1093, punkt 43).

2. Hindajatel on nende poolt hinnatavate isikute töö kohta käivate otsuste puhul lai kaalutlusõigus. Ühenduse kohtu ülesanne ei ole kontrollida, välja arvatud faktivigade, ilmsete hindamisvigade või võimu kuritarvitamise korral, ametniku professionaalsetele võimetele antud hinnangu põhjendatust, kui see sisaldab kompleksseid väärtushinnanguid, mida nende olemuse tõttu ei saa objektiivselt kontrollida.

(vt punkt 62)

Viited: 7. mai 2003, kohtuasi T‑278/01: den Hamer vs. komisjon (EKL AT 2003, lk I‑A‑139 ja II‑665, punkt 58), ja 13. juuli 2006, kohtuasi T‑165/04: Vounakis vs. komisjon (EKL AT 2006, lk I‑A‑2‑155 ja II‑A‑2‑735, punkt 61).

3. Administratsioon on kohustatud hindamisaruandeid piisavalt ja üksikasjalikult põhjendama. Üldised kommentaarid, mis on lisatud analüütilistele hinnangutele, peavad võimaldama hinnataval isikul asja kohta kogu teavet omades hinnata analüütiliste hinnangute põhjendatust ning vajaduse korral võimaldama Esimese Astme Kohtul teostada nende hinnangute kohtulikku kontrolli; seetõttu on vaja, et hinnangud ja neid põhjendavad kommentaarid oleksid omavahel seostatud.

Lisaks tuleb teatud juhtudel pöörata erilist tähelepanu põhjendamisele. Nii peab hindamisaruanne olema eriliselt põhjendatud, kui hindaja ei kavatse järgida pariteetse hindamiskomitee soovitusi, ning kui viimase arvamuses viidatakse erakorralistele asjaoludele, mis võivad kahtluse alla seada esialgse hinnangu kehtivuse või põhjendatuse, ning mille tõttu peab edasikaebuse hindaja eriti arvestama neist asjaoludest tulenevaid võimalikke tagajärgi.

(vt punktid 63 ja 83)

Viited: 21. oktoober 1992, kohtuasi T‑23/91: Maurissen vs. kontrollikoda (EKL 1992, lk II‑2377, punkt 41); 12. juuni 2002, kohtuasi T‑187/01: Mellone vs. komisjon (EKL AT 2002, lk I‑A‑81 ja II‑389, punkt 27, ja viidatud kohtupraktika); 30. september 2004, kohtuasi T‑16/03: Ferrer de Moncada vs. komisjon (EKL AT 2004, lk I‑A‑261 ja II‑1163, punkt 50, ja viidatud kohtupraktika), ja eespool viidatud kohtuotsus Vounakis vs. komisjon, punkt 84.

4. Komisjoni vastu võetud personalieeskirjade artikli 43 üldiste rakendussätete artikli 7 lõike 4 kohaselt on enesehindamise eesmärk ametniku ja hindaja vahelise ametliku vestluse ettevalmistamine. Seetõttu ei ole ametniku ülesanne enda hindamine, vaid see ülesanne kuulub hindaja, kinnitaja ja edasikaebuse hindaja pädevusse.

(vt punkt 81)